Mandiner: Spéder bizalmijának cége részesedést szerzett a Posta pénzszállító cégében
Spéder Zoltán bankár-nagyvállalkozó és Index-tulajdonos egyik bizalmasának cége is részesedést szerzett a Magyar Posta pénzszállító cégében – szúrta ki a Mandiner.
Spéder Zoltán nagyvállalkozó és Index tulajdonos egyik bizalmasának cége is részesedést szerzett a Magyar Posta pénzszállító cégében – szórta ki a Mandiner. Az M PT Security Magyar Posta Takarék Biztonsági és Logisztikai Zrt. a JNT Security Zrt. jogutódja, amely az elmúlt években stabilan 5,5 milliárd forint körüli nett árbevételt tudott elérni, évente 110-200 millió forint közötti nyereséggel, kivéve tavaly. 2015-ben ugyanis a cég érbevétele csökkent az eddigiekhez képest, 3,6 milliárd forintos nettó árbevétel mellett veszteséget termeltek, 45,5 millió forintot. A céget a Mandiner szerint tavaly magánosították – igaz, fele részben még mindig a Posta a tulajdonosa - azzal együtt jött a névváltoztatás is.

Az SD-PRO Invest Zrt. csupán egy részvényt vett, ám az nagy hatalommal jár. Az SD-PRO vezetője az a Mártonné Uhrin Enikő, aki a Spéder tulajdonában lévő FHB Banknál 2010 óta felügyelőbizottsági tag, de a Budapesti Ingatlan Hasznosítási és Fejlesztési Nyrt. igazgatóságában is ugyanúgy tag, mint Spéder Zoltán. A pénzszállító cég ügyeiben így már kevés döntési joga maradt a felerészt tulajdonos Magyar Postának, ugyanis már nem határozhat arról, ki legyen az MPT Security vezérigazgatója, azt a szintén Spéder érdekeltség, és a cégben 40 százalékos tulajdonos Takarékbank kapta meg ugyanis a Mandiner értesülése szerint. Ráadásul a Posta azt sem határozhatja meg, mennyiért végzi neki a szolgáltatást a saját résztulajdonában álló vállalkozás: ez pedig azért is problémás, mert az MPT az egyetlen olyan pénzszállító és pénzfeldolgozó a piacon, amely képes kiszolgálni a Postát.

A Mandiner újságírói kibogarászták azt is, hogy az SD-PRO akár határozatképtelenné is teheti az MPT közgyűlését, „s ami még keményebb: az alapszabály nem csak a szokásos elővételi jogot biztosítja a részvényeseknek, de mindegyikük írásbeli hozzájárulása is szükséges ahhoz, hogy harmadik személynek részvényt adjanak el. Magyarán: a Posta csak a most az MPT hét tízezrelékét (!) megszerző cég engedélyével értékesíthet bármennyit saját, ötven százalékos tulajdonrészéből. (Nagy kérdés, ezek után mennyit is érnek az ilyen részvények a valóságban.)”

Valószínűleg nagy biznisz lehet a cég megszerzése, hiszen a Mandiner annak alapszabályában azt is megtalálta, hogy „az MPT már nem csak az évente sok milliárdos árbevételt generáló postai értéklogisztikát, hanem a takarék szektor ugyancsak milliárdos üzletet jelentő megrendeléseit is ellátja.”
Magyar Posta Takarékbank Spéder Zoltán Lázár János FHB Bank Mandiner